Nem lesz szenteltvíz a magyar templomokban sem a koronavírus miatt

Nem lesz szenteltvíz a magyar templomokban sem a koronavírus miatt

Miután már Magyarországon is bizonyítottan megjelent a koronavírus, a Magyar Katolikus Püspöki Konferencia csütörtöki közleménye szerint többféle ajánlást is tesznek a fertőzés terjedésének megelőzése érdekében.

A templomokban:

kérik a szentmiséken a kézfogás és a nyelvre áldoztatás elhagyását és a kézbe áldoztatás általánossá tételét

arra kérik a papokat, hogy a szentmisék előtt és után fertőtlenítsék kezüket vagy vírusok ellen hatékony folyékony kézfertőtlenítő szappannal vagy alkoholos kézfertőtlenítővel

a gyóntatóhelység legyen rendszeresen szellőztetve, a gyóntatórácsra kérjük fólia rögzítését

kérik a szenteltvíztartók kiürítést, azok használatának mellőzését

amennyiben hatóság elrendeli a tömegrendezvények betiltását, ez vonatkozhat nagy létszámú egyházi rendezvényekre is.

Az egyházi intézmények, iskolák és plébániák esetében kérik

hogy a vezetők mindenben kövessék az illetékes állami szervek előírásait

a gyakori, lehetőleg óránkénti, gondos szellőztetés elvégzését

hogy az illemhelyiségek mindig legyenek ellátva elegendő szappannal, papírtörülközővel és egészségügyi papírral

a kézfertőtlenítési lehetőség biztosítását az épületbe belépők, az illemhelyet használók számára, valamint az étkezésre szolgáló helységekben (például szenzoros alkohol tartalmú kézfertőtlenítőszer adagoló).

Ezen felül a betegellátás során kérik a a betegellátásban résztvevőket az országos tisztifőorvos által kiadott járványügyi rendelkezések betartására, valamint hogy a házi betegellátásban résztvevők a látogatás előtt és után fertőtlenítsék kezüket.

Kiemelt kép: MTI/Mohai Balázs